জামিয়া মাজহারুল উলুম, বারাণসী

জামিয়া মাজহারুল উলূম (উর্দু: ) হল ভারতের উত্তর প্রদেশের বারাণসীতে অবস্থিত একটি দেওবন্দি মাদ্রাসা। মাদ্রাসাটি এ অঞ্চলের প্রাচীনতম ধর্মীয় প্রতিষ্ঠানগুলির একটি এবং এখানে মূলত দারসে নিজামী পাঠ্যক্রম অনুসরণ করা হয়। এতে হিফয (পবিত্র কুরআন মুখস্থকরণ) ও ইসলামি শিক্ষাসহ আরবি, ফারসি ও উর্দু ভাষা শিক্ষা দেওয়া হয়।  

 ইতিহাস 
বারাণসী ঐতিহাসিকভাবে ইসলামি শিক্ষা, গবেষণা ও আধ্যাত্মিক সাধনার কেন্দ্র হিসেবে প্রসিদ্ধ। এখানে অসংখ্য ইসলামি পণ্ডিত, কবি, সুফি, দরবেশ ও ধর্মীয় ব্যক্তিত্ব জন্ম গ্রহণ করেছেন। উনিশ শতকের শেষভাগ ও বিশ শতকের শুরুর দিকে যখন দেওবন্দি ধারার প্রতিষ্ঠানগুলি প্রতিষ্ঠা হতে শুরু করে, তখন ১৮৯৩ সালে জামিয়া মাযহারুল উলূম প্রতিষ্ঠিত হয়। হাফিজ আবদুল্লাহ নামের একজন মুসলিম দানশীল ব্যক্তি প্রতিষ্ঠানটি প্রতিষ্ঠা করেন।

হাফিজ আব্দুল্লাহ একজন খুবই ধার্মিক ও দানশীল মুসলিম কারিগর ছিলেন। যিনি ব্যক্তিগত উপার্জনের বড় অংশই মসজিদ নির্মাণ ও ধর্মীয় শিক্ষার কাজে ব্যয় করতেন বলে জানা যায়। ১৯৫৪ সালের একটি প্রতিবেদন মতে, প্রতিষ্ঠার শুরুর দিকে এই জামিয়ায় প্রায় ৪০ থেকে ৫০ জন দরিদ্র ছাত্রের থাকার জায়গা ও আহারের ব্যবস্থা ছিল। পরবর্তী সময়ে শিক্ষার্থীর সংখ্যা ক্রমে বাড়তে থাকে এবং একসময় একসঙ্গে ২৫০ জনেরও বেশি ছাত্র আবাসিকভাবে শিক্ষা গ্রহণ করতে পারত।

ধারণা করা হয়, ১৯৫৪ সাল নাগাদ হাজারের অধিক ছাত্র এই মাদরাসা থেকে শিক্ষা সম্পন্ন করেছেন, যাদের অনেকে উত্তর ভারতের বিভিন্ন স্থানের মসজিদ, মাদরাসা ও ধর্মীয় প্রতিষ্ঠানে দায়িত্ব পালন করেছেন। এ মাদ্রাসার উল্লেখযোগ্য ছাত্রদের মধ্যে একজন হলেন শাহ মুনা'মি, যিনি পরবর্তীতে বিহারের জনপথ ও নির্মাণ বিভাগের মন্ত্রী হিসেবে দায়িত্ব পালন করেন।

 পাঠ্যক্রম 
মাদ্রাসায় ধর্মীয় শিক্ষার ধারা প্রাথমিক স্তর থেকে শুরু হয়ে সর্বোচ্চ পর্যায়ের দাওরা হাদিস পর্যন্ত বিস্তৃত। দাওরা হাদিস হল হাদিসশাস্ত্রের উঁচু স্তরের গভীর পাঠ, যেখানে প্রধানত হাদিসের সহিহ ও সুনান গ্রন্থসমূহের বিস্তৃত পাঠদান করা হয়। এর পাঠ্যসূচিতে নিম্নোক্ত বিষয়গুলো অন্তর্ভুক্ত রয়েছে: 

 কুরআন শিক্ষা: এতে কুরআনের তিলাওয়াত, তাজবিদ, হিফজ, তাফসির ও কুরআনের ভাবার্থ বোঝার বিভিন্ন পদ্ধতি শিক্ষা দেওয়া হয়। 
 দরসে নিজামি পাঠ্যক্রম: এতে রয়েছে ইসলামি ফিকহ (আইনশাস্ত্র), যুক্তিবিদ্যা (মানতিক), তত্ত্ববিদ্যা (কালাম), উসুল, দর্শন-সংক্রান্ত আলোচনা ইত্যাদি।
 ভাষা শিক্ষা: এতে আরবি, উর্দু ও ফার্সি ভাষা শিক্ষা দেওয়া হয়, যা ধর্মীয় গ্রন্থ ও প্রাচীন ধর্মীয় সাহিত্য বুঝতে সহায়ক হয়।

 আবাসন ও কল্যাণব্যবস্থা 
১৯৫৪ সালে মাদ্রাসার নিজস্ব আবাসিক ভবন ছিল, যেখানে পূর্ণকালীন ছাত্রদের থাকার ব্যবস্থা করা হত। সে সময় প্রায় ১৫০ জন ছাত্র ভর্তি ছিল, তাদের মধ্যে ১০০ জন প্রতিষ্ঠান থেকে সম্পূর্ণ বিনামূল্যে থাকা-খাওয়ার সুবিধা পেত এবং বাকিরা নিজেদের ব্যবস্থাপনায় আবাসন গ্রহণ করত।

১৯৪১ সালে একটি পৃথক এতিমখানা প্রতিষ্ঠা করা হয়, যার উদ্দেশ্য ছিল, ধর্মীয় শিক্ষার সঙ্গে এতিম শিশুদের নিরাপদ ও সুসংগঠিত লালন-পালন নিশ্চিত করা। ১৯৪৮ সালে এই এতিমখানার জন্য ভারতের তৎকালীন গভর্নর-জেনারেল সি. রাজাগোপালাচারী আলাদা ভবন নির্মাণের ভিত্তিপ্রস্তর স্থাপন করেন।

১৯৫৪ সালের একটি প্রতিবেদনে উল্লেখ করা হয়, মুসলিম সম্প্রদায় থেকে প্রায় ১৯,০০০ রুপি দান সংগ্রহ করা হয়, যা দিয়ে নবঅধিগৃহীত ভূমির চারদিকে রক্ষামূলক প্রাচীর নির্মাণের কাজ করা হয়। ১৯৫৪ সাল পর্যন্ত এতিমখানায় ১২ জন এতিম শিশু ভর্তি ছিল এবং প্রতিষ্ঠার পর থেকে ১৩ বছরে প্রায় ৫০ জন শিশু এখান থেকে শিক্ষা সমাপ্ত করে বেরিয়ে গেছে।

 গ্রন্থাগার 
১৯৫৪ সালের প্রতিবেদন অনুযায়ী, মাদ্রাসার গ্রন্থাগারে প্রায় ২,৫০০টি বই ছিল, যা ইসলামি ও সাধারণ জ্ঞানের বিভিন্ন শাখায় রচিত হয়েছিল।

 ছাত্র-সংগঠন 
১৯৫৪ সালের পূর্বে থেকেই এতে 'আন্জুমানুল বালাগ' নামে একটি সক্রিয় ছাত্রসংগঠন কার্যক্রম পরিচালনা করত, যার প্রধান লক্ষ্য ছিল শিক্ষার্থীদের বৌদ্ধিক, ভাষাগত ও ধর্মীয় দক্ষতা বৃদ্ধি করা। এ উদ্দেশ্যে এটি নিয়মিতভাবে সাপ্তাহিক বক্তৃতা প্রতিযোগিতা, জ্ঞানভিত্তিক বিতর্কসভা এবং বিভিন্ন ধরনের ধর্মীয় ও সাংস্কৃতিক অনুষ্ঠান আয়োজন করত।

 উল্লেখযোগ্য প্রাক্তন ছাত্রবৃন্দ 

 হাবিবুর রহমান আজমি: ভারতীয় দেওবন্দি ইসলামি পণ্ডিত ও হাদিসবিশেষজ্ঞ 
 মুহাম্মদ ইব্রাহিম বারাণসী: বারাণসীর প্রাক্তন মুফতি ও জ্ঞানবাপি মসজিদের খতিব
 শাহ মুনা'মী: বিহারের প্রাক্তন গণপূর্ত মন্ত্রী  
 তাহির হুসেন গায়াভি: ভারতীয় ইসলামী পণ্ডিত
 আব্দুল বাতিন নোমানি –বারাণসীর মুফতি ও জ্ঞানবাপি মসজিদের ইমাম

 তথ্যসূত্র 
বিষয়শ্রেণী:মাদ্রাসা
বিষয়শ্রেণী:দেওবন্দি শিক্ষাপ্রতিষ্ঠান
বিষয়শ্রেণী:কওমি মাদ্রাসা